CELEX: 32016R1368
Language: bg
Date: 2016-08-11 00:00:00
Title: Регламент за изпълнение (ЕС) 2016/1368 на Комисията от 11 август 2016 година за определяне на списък на критичните бенчмаркове, използвани на финансовите пазари, в съответствие с Регламент (ЕС) 2016/1011 на Европейския парламент и на Съвета (Текст от значение за ЕИП)

12.8.2016   
            
            
               BG
            
            
               Официален вестник на Европейския съюз
            
            
               L 217/1
            
         РЕГЛАМЕНТ ЗА ИЗПЪЛНЕНИЕ (ЕС) 2016/1368 НА КОМИСИЯТА
   от 11 август 2016 година
   за определяне на списък на критичните бенчмаркове, използвани на финансовите пазари, в съответствие с Регламент (ЕС) 2016/1011 на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/1011 на Европейския парламент и на Съвета от 8 юни 2016 г. относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове, и за изменение на директиви 2008/48/ЕО и 2014/17/ЕС и на Регламент (ЕС) № 596/2014 (1), и по-специално член 20, параграф 1 от него,
   като има предвид, че:
   
               (1)
            
            
               Бенчмарковете играят важна роля при определянето на цените на различни финансови инструменти и финансови договори и при измерването на резултатите на редица инвестиционни фондове. В много случаи при предоставянето на входящи данни и управлението на бенчмарковете има риск от манипулиране, а участващите лица често са изправени пред конфликт на интереси.
            
         
               (2)
            
            
               За да изпълнят икономическата си роля, бенчмарковете следва да бъдат представителни за съответния базов пазар или за икономическата действителност, която отразяват. Когато даден бенчмарк престане да бъде представителен за базовия пазар, както например при междубанковите лихвени проценти, възниква риск да се накърни целостта на пазара и да се влоши финансирането на домакинствата (под формата на кредити и ипотечни заеми) и предприятията в Съюза.
            
         
               (3)
            
            
               Рисковете за ползвателите, пазарите и икономиката на Съюза се увеличават с нарастването на общата стойност на финансовите инструменти, финансовите договори и инвестиционните фондове, чиято стойност се определя въз основа на бенчмаркове. Затова в Регламент (ЕС) 2016/1011 са определени различни категории бенчмаркове и са установени допълнителни изисквания, с които да се гарантират достоверността и стабилността на някои бенчмаркове, считани за критични, включително правомощието на компетентните органи при определени условия да поискат предоставянето на входящи данни или управлението на даден критичен бенчмарк.
            
         
               (4)
            
            
               Съгласно допълнителните задължения и правомощия на органите, които са компетентни органи по отношение на администраторите на критични бенчмаркове, се изисква тези критични бенчмаркове да бъдат официално определени. В съответствие с член 20, параграф 1 от Регламент (ЕС) 2016/1011 даден бенчмарк се счита за критичен, ако се използва пряко или непряко в комбинация от бенчмаркове за определяне на стойността на финансови инструменти или финансови договори или за измерването на резултатите на инвестиционни фондове с обща стойност от най-малко 500 милиарда евро, определена въз основа на всички видове матуритети или други срокове на падеж на бенчмарка, когато е приложимо.
            
         
               (5)
            
            
               Европейският междубанков лихвен процент (EURIBOR) измерва необезпечени междубанкови лихвени проценти в еврозоната и е един от най-важните бенчмаркове за лихвени проценти в световен мащаб. Смята се, че този бенчмарк отразява договори на стойност над 180 000 милиарда евро. Тези договори са предимно лихвени суапове, но бенчмаркът обхваща и потребителски ипотечни заеми на стойност над 1 000 милиарда евро.
            
         
               (6)
            
            
               Така стойността на финансовите инструменти и финансовите договори в Съюза, използващи този бенчмарк, понастоящем съществено надвишава прага от 500 милиарда евро.
            
         
               (7)
            
            
               С оглед на изключителната важност на EURIBOR за кредитите и ипотечните заеми в Съюза, настоящият регламент следва да влезе в сила в най-кратък срок.
            
         
               (8)
            
            
               Мерките, предвидени в настоящия регламент, са в съответствие със становището на Европейския комитет по ценни книжа,
            
         ПРИЕ НАСТОЯЩИЯ РЕГЛАМЕНТ:
   Член 1
   Бенчмаркът, посочен в приложението, се счита за критичен бенчмарк.
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 11 август 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 171, 29.6.2016 г., стр. 1.
   
      ПРИЛОЖЕНИЕ
      
         СПИСЪК НА КРИТИЧНИТЕ БЕНЧМАРКОВЕ ПО ЧЛЕН 20, ПАРАГРАФ 1 ОТ РЕГЛАМЕНТ (ЕС) 2016/1011
      
      Европейски междубанков лихвен процент (EURIBOR®), управляван от Европейския институт за паричните пазари (European Money Markets Institute — EMMI), Брюксел, Белгия